Ամբողջ ծանրությամբ

«Ամբողջ ծանրությամբ», «Վատից վատը» (), ամերիկյան հեռուստասերիալ, դրամա՝ ստեղծված և արտադրված Վինս Գիլիգանի կողմից։ Միացյալ Նահանգների տարածքում ցուցադրվել է «AMC» հեռուստաալիքով՝ 2008 թվականի հունվարի 20-ից մինչև 2013 թվականի սեպտեմբերի 29-ը։

Հեռուստասերիալը պատմում է քիմիայի ուսուցիչ Ուոլթեր Ուայթի մասին (Բրայան Քրենսթոն), ով 50 տարին բոլորելուն պես տեղեկանում է, որ տառապում է անվիրահատելի թոքերի քաղցկեղով, և գիտակցելով, որ ապրելու քիչ ժամանակ ունի, որոշում է ընտանիքին իր մահվանից հետո նյութապես ապահովելու համար զբաղվել թմրամիջոցների արտադրությամբ։ Օգտագործելով քիմիայի ոլորտում ունեցած գիտելիքները՝ Ուայթը թիմակցում է նախկին աշակերտ Ջեսսի Փինքմանի (Աարոն Փոլ) հետ և ձեռնամուխ լինում բյուրեղացված մեթամֆետամինի արտադրությանը և վաճառքին։ Ուայթի՝ անօրինական աշխարհ մուտք գործելու որոշումը պայմանավորված էր ընտանիքի ֆինանսական ու կենցաղային խնդիրներով, որդու հաշմանդամությամբ և կնոջ՝ չպլանավորված հղիությամբ։

Համարվում է բոլոր ժամանակների լավագույն հեռուստասերիալներից մեկը և ստացել է կուլտային ֆիլմի որակավորում։ Վերջին էպիզոդի հեռարձակման ժամանակ հեռուստասերիալը տեղ է գտել ամերիկյան հեռուստատեսության ամենադիտված կաբելային հեռուստաշոուների շարքում։

Արժանացել է բազմաթիվ մրցանակների, մասնավորապես՝ 16 Պրայմթայմ Էմմի մրցանակի, 8 Սեթլայթ մրցանակի, 2 Ոսկե գլոբուսի և այլն։

2013 թվականին հեռուստասերիալը տեղ է գտել Գինեսի ռեկորդների գրքում՝ որպես բոլոր ժամանակների ամենաբարձր գնահատականի արժանացած շոու։

Տե՛ս նաև 
 Ավելի լավ է զանգեք Սոլին

Ծանոթագրություններ

Արտաքին հղումներ 
 Պաշտոնական կայք 
 TV.com կայքում 
 Ավելի լավ է զանգեք Սոլին (հորինված կայք ֆիլմից) 
 Փրկենք Ուոլթեր Ուայթին (հորինված կայք ֆիլմից) 

Անգլերեն հեռուստասերիալներ